Ο Πρόεδρος της Βουλής εκτελεί το θεσμικό του καθήκον να ανακοινώσει με επίσημη δήλωσή του την αποτυχία εκλογής Προέδρου της Δημοκρατίας και την άμεση διάλυση της Βουλής. Στην ίδια δήλωση φροντίζει να μας υπενθυμίσει ότι ο ίδιος θα είναι υποψήφιος στη Β Αθηνών. Στραβά αρχίσαμε.

Ο Πρωθυπουργός επισκέφθηκε τον Πρόεδρο της Δημοκρατίας, πάλι στο πλαίσιο του θεσμικού του ρόλου να ενημερώσει για τη διάλυση της Βουλής τον ανώτατο άρχοντα, και μπροστά στις κάμερες βγάζει ένα προεκλογικό κομματικό λογύδριο με ακροατή τον Πρόεδρο. Στραβά αρχίσαμε.

Είπε ότι ο λαός δεν ήθελε εκλογές. Πού το ξέρει; Το λέει ένα γκάλοπ, και στην Ελλάδα βέβαια τα γκάλοπ δημιουργούν πολιτικά και όχι δημοσκοπικά δεδομένα. Αν μια άλλη εταιρεία έβγαζε αντίστροφο αποτέλεσμα τι θα 'λεγε ο κ. Σαμαράς, θα γινόταν εκτιμητής των εταιρειών; Πριν από δυο μήνες τα γκάλοπ έδιναν προτίμηση στις εκλογές, γιατί δεν τις προκήρυξε τότε ο Πρωθυπουργός; Το γκάλοπ που αναφέρει βέβαια δεν μιλάει για τον λαό, μιλάει για το 56% του λαού. Το υπόλοιπο 44% δεν είναι λαός; Αν ο κ. Σαμαράς έπαιρνε 44% στις εκλογές θα ανέβαινε γονατιστός όλη την ανηφόρα για την Παναγιά της Τήνου. Από την άλλη, αν πιστεύει τόσο στα γκάλοπ γιατί λέει ότι θα κερδίσει το κόμμα του; Όλα τα γκάλοπ προβλέπουν ότι θα χάσει από άνετα ως πανηγυρικά. Δεν καταλαβαίνουν πόσο αποκρουστικές είναι αυτές οι ευκολίες τους;

Οι αρχηγοί των κομμάτων της συγκυβέρνησης έσπευσαν να χρεώσουν την πρόκληση εκλογών από κοινού στον ΣΥΡΙΖΑ και τη Χρυσή Αυγή. Αθλιότητα ολκής και πολιτική κουταμάρα. Οι ναζί δεν είπαν «όχι» στον Σταύρο Δήμα, οι ναζί λένε «όχι» στα πάντα, γιατί λένε «όχι» στο πολιτικό μας σύστημα. Αυτός δεν είναι λόγος να καταργηθούν τα «όχι» στην πολιτική μας ζωή, μόνο δηλαδή για το φόβο μην τυχόν συναθροιστούν με των χρυσαυγιτών. Διότι αυτός είναι ο άριστος τρόπος να τους κάνουμε ρυθμιστές του δημοσίου βίου, ρόλος που τους προσφέρθηκε απλόχερα από τα δύο κυβερνώντα κόμματα σήμερα, αλλά τους έχει προσφερθεί και στο παρελθόν από τον ΣΥΡΙΖΑ. Δυστυχώς δεν καταφέραμε να αποκτήσουμε αντανακλαστικά αυτοσυντήρησης απέναντι στους φασίστες όπως συνέβη σε άλλες ευρωπαικές χώρες.

Ο ΣΥΡΙΖΑ έκανε τις βασικές προεκλογικές του εξαγγελίες στην πρώτη ομιλία του αρχηγού του. Το μόνο συγκεκριμένο που είπε το κόμμα που ίσως κυβερνήσει αύριο είναι ότι θα στήσει γαϊτανάκι διώξεων κατά των υπευθύνων των Μνημονίων. Το μόνο που έχει να πει δηλαδή είναι ότι έχει κι άλλο λάδι να ρίξει στη φωτιά των πιο φορτισμένων εκλογών που θυμάμαι, εγώ τουλάχιστον. Α, είχε να πει και για την θαλάσσια τραγωδία. Πριν καλά-καλά καταλάβουμε όλοι οι υπόλοιποι, σε Ελλάδα και Ιταλία τι έχει γίνει, ο τομέας ναυτιλίας του κόμματος τα ήξερε ήδη όλα και είχε κιόλας καταγγείλει, εθιμικώ δικαίω, την κυβέρνηση ως υπεύθυνη του δυστυχήματος. Στραβά αρχίσαμε.